Sulke foefies bied nie oplossings | Netwerk24
Sulke foefies bied nie oplossings
Deur Melvyn Minnaar, Vredehoek 15 September 2018 00:00
Die stil-stil verandering van die Universiteit Stellenbosch (US) se teaternaam het 'n weerklank van die futlose manier waarop die Universiteit van Kaapstad sy Rhodes­monument weggepak en sy kunsversameling toegespyker het: Bleeklewer-optrede waar gesonde en opbouende debat – wat 'n mens sekerlik van geagte akademici verwag – tot goeie gevolge kon lei.
Eintlik kry ek die Small­gesin jammer, want dié goedkoop politiek-kulturele foefie van die US-owerhede is darem te duidelik deursigtig in sy skynheiligheid. Die Small­gesin sit nou ongelukkig met die verkoopte etiket. Die Thom-nageslag is afgeknou.
Adam Small verdien beter denke en meer gepaste erkenning, en H.B. Thom waardering vir sy rol in die universiteit se kultuurgeskiedenis.
Dis 'n ongelukkige misoes van 'n ondeurdagte besluit deur filistyne in ivoortorings, as jy my vra. Verloor na alle kante. Wegpak, afbreek en hernoem is nie gesonde argumentvoering nie en lewer nie oplossings nie.